Dôvodová  správa
k privatizácii zdravotníckeho  zariadenia
Nemocnica s poliklinikou Štefana Kukuru Michalovce – 
časť Zubná poliklinika, ul. Rázusova, Michalovce

Dôvodom predloženia tohto materiálu na rokovanie vlády Slovenskej republiky je vydanie rozhodnutia o privatizácii časti zdravotníckeho  zariadenia (ďalej len „ZZ“) Nemocnica s poliklinikou Štefana Kukuru Michalovce – časť Zubná poliklinika, ul. Rázusova, Michalovce priamym predajom časti zdravotníckeho zariadenia spoločnosti STOM ROD s. r. o., Námestie osloboditeľov 25, Michalovce.

1.	Vymedzenie privatizovaného majetku
Štátna príspevková organizácia s právnou subjektivitou Nemocnica s  poliklinikou  so sídlom v Michalovciach, Špitálska č. 1 bola zriadená zriaďovacou listinou Ministerstva zdravotníctva Slovenskej republiky zo dňa  29.11.1991, číslo 3724/1991-A/XI-1 s účinnosťou od 1.1.1992. Rozhodnutie Ministerstva zdravotníctva SR o zmene zriaďovacej listiny Nemocnice s poliklinikou v Michalovciach č. 1968/1996-A zo dňa 13.9.1996 mení zriaďovaciu listinu v názve zdravotníckeho zariadenia na Nemocnicu s poliklinikou Štefana Kukuru Michalovce.
Nemocnica s poliklinikou Štefana Kukuru Michalovce – časť Zubná poliklinika, ul. Rázusova, Michalovce bola zaradená do privatizácie na základe uznesenia vlády SR č. 577 zo dňa 20.6.2001. Základný privatizačný projekt  zdravotníckeho zariadenia bol predložený zriaďovateľom na MSPNM SR dňa 2.4.2002. Informácia o predložení privatizačného projektu bola v zmysle § 10 ods. 7 zákona č. 92/1991 Zb. v znení neskorších predpisov zverejnená dňa 26.4.2002 v dennej tlači.
Do privatizácie podľa predloženého základného privatizačného projektu vstupuje  časť   subjektu - Zubná poliklinika Michalovce. Zostávajúci majetok nevstupuje do privatizácie a zdravotnícke zariadenie zostáva štátnou príspevkovou organizáciou.
Hlavným predmetom činnosti časti zdravotníckeho zariadenia je poskytovanie   ambulantnej a liečebno-preventívnej starostlivosti.             
V Zubnej poliklinike Michalovce poskytujú zdravotnícke služby 8 neštátni lekári v odbore stomatológia a 9 zubní technici. V objekte je umiestnené štátne SVLZ pracovisko – stomatologické RDG pracovisko s laboratóriom s 2 zamestnancami, ktoré je t.č. v procese odštátnenia,  štátna primárna stomatologická ambulancia, štátne pracovisko stomatologickej LSPP s 3 zamestnancami (u všetkých vymenovaných pracovísk je potrebné ukončiť proces odštátnenia, na nového vlastníka pracovno-právne vzťahy neprejdú), ako aj archívne a skladové priestory NsP Štefana Kukuru Michalovce, ktoré budú presťahované do areálu NsP.

Ekonomická charakteristika časti Z.Z. k 31. 12. 2000:
      Počet pracovníkov                                                            0
      Výkony a mimoriadne výnosy                                       500 tis. Sk
      Náklady                                                                          500 tis. Sk 
      Zisk                                                                                    0 tis. Sk
      Miera odpísania ZP v %                                             31,91

	Údaje o rozsahu a štruktúre časti privatizovaného majetku podľa účtovníctva k 31.12.2000  v tis. Sk:
Aktíva spolu	3 612 	
	v tom: stále aktíva                                                  	3 612
                 z toho  -  pozemky                                               		0
                                budovy a stavby                           	3 612
                 obežné aktíva                                                      	0
                 ostatné aktíva nezachytené v súvahe                 	 0	
       Privatizované záväzky spolu                                       	0
       Vlastné imanie určené k prechodu na FNM SR  	3 612

2. 	Návrhy privatizačných projektov a podnetov vypracovaných na zdravotnícke      zariadenie Nemocnica s poliklinikou Štefana Kukuru Michalovce – časť Zubná poliklinika, ul. Rázusova, Michalovce
Základný privatizačný projekt bol vypracovaný vedením zdravotníckeho zariadenia Nemocnica s poliklinikou Štefana Kukuru Michalovce. Jedná sa o ZPP na časť Zubná poliklinika, ul. Rázusova, Michalovce v zmysle uznesenia vlády SR č. 577 zo dňa 20. júna 2001.  
MZ SR vo svojom stanovisku k privatizačnému projektu zo dňa 24.2.2002  súhlasí s navrhovanou metódou privatizácie v ZPP Nemocnica s poliklinikou Štefana Kukuru Michalovce, t. j. s priamym predajom Zubnej polikliniky Michalovce a navrhuje uskutočniť výberové konanie.
Protimonopolný úrad SR  vo svojom stanovisku zo dňa 12.4.2002 súhlasí  s tým, aby MSPNM SR vyzvalo všetkých záujemcov o privatizáciu predmetného „ZZ“, aby vypracovali a predložili svoj privatizačný zámer a zároveň odporúča, aby sa o budúcom nadobúdateľovi rozhodlo vo výberovom konaní. Úrad súčasne žiada, aby pri výbere nadobúdateľa boli zohľadnené všetky skutočnosti súvisiace s privatizáciou v tom zmysle, aby privatizáciou predmetného subjektu nedošlo ku vzniku alebo posilneniu dominantného postavenia nového vlastníka na relevantnom trhu.
MSPNM SR eviduje nasledovné podnety na spôsob privatizácie časti zdravotníckeho zariadenia Nemocnica s poliklinikou Štefana Kukuru Michalovce -  časť  Zubná poliklinika Michalovce:
1.	STOM ROD, s.r.o., MUDr. Orenčák, konateľ spoločnosti, Michalovce zo dňa 31.10.2001
2.	 MEDIC, s.r.o., Rázusova 1, Zubná poliklinika Michalovce (zamestnanci Zubnej polikliniky)    zo dňa 4.10.2001
3.	  ANTES plus, spol. s r.o., Ing. Mráz, konateľ, Sama Chalúpku 18, Michalovce zo dňa 15.4.2002
4.	  ALGO, spol. s r.o., ul. M. Rázusa 1, Michalovce - Ambrózová, Gombitová, zo dňa 11.5.2001 a 21.5.2001  – len na časť RDG pracovisko Zubnej polikliniky Michalovce.    
Trhové ohodnotenie  „ZZ“ nebolo vykonané, a to v nadväznosti na prijatú koncepciu 2. etapy privatizácie v zdravotníctve, ktorá určila stanoviť trhové ohodnotenie privatizovaného majetku len pri odborných liečebných ústavoch a kúpeľoch.

3.  Postup posudzovania privatizačného projektu a výberu nadobúdateľa privatizovaného  majetku
Základný privatizačný projekt časti zdravotníckeho zariadenia Nemocnica s poliklinikou Štefana Kukuru Michalovce – časť Zubná poliklinika, ul. Rázusova, Michalovce bol po posúdení odbornými útvarmi MSPNM SR  prerokovaný v pracovnej komisii dňa 13.6.2002. 
Komisia odporučila privatizovať časť zdravotníckeho zariadenia - Zubná poliklinika Michalovce spôsobom privatizácie priamy predaj záujemcovi, ktorý bude vybraný vo výberovom konaní na MSPNM SR zo známych záujemcov o privatizáciu predmetného zariadenia. Následne pristúpilo MSPNM SR k príprave výberového konania pre výber nadobúdateľa privatizovaného majetku  zdravotníckeho zariadenia priamym predajom.
Ministerstvo písomne oslovilo všetkých  známych záujemcov o privatizovaný majetok so žiadosťou o doplnenie podnetov pre potreby výberového konania, s termínom predloženia ponúk do 15.7.2002. Ponuku do výberového konania predložil jeden záujemca, a to: STOM ROD s. r. o., Námestie osloboditeľov 25, Michalovce. 
Komisia MSPNM SR pre výber nadobúdateľa  privatizovaného majetku priamym predajom, zriadená ministerkou pre správu a privatizáciu národného majetku, posúdila predložený  návrh  dňa  18.7.2002 s nasledovným výsledkom:
Záujemca – spoločnosť STOM ROD s. r. o., Námestie osloboditeľov 25, Michalovce splnil všetky podmienky výberového konania. Za nadobudnutie  časti majetku „ZZ“ ponúkol kúpnu cenu vo výške 3 620 tis. Sk. Ako doklady o finančnom krytí svojej ponuky predložila spoločnosť zmluvu o uzatvorení budúcej zmluvy č. 7/2002 uzavretou medzi Slovenskou sporiteľňou, a. s. Bratislava a spoločnosťou STOM ROD s. r. o., Námestie osloboditeľov 25, Michalovce, v ktorej sa zmluvné strany dohodli uzatvoriť zmluvu o úvere vo výške 3 620 000,- Sk na účel: privatizácia zdravotníckeho zariadenia Nemocnica s poliklinikou Štefana Kukuru Michalovce – časť Zubná poliklinika , Rázusova ul., Michalovce. Spoločnosť taktiež splnila podmienku odbornej spôsobilosti na zabezpečenie zdravotnej starostlivosti v privatizovanom „ZZ“ a predložila kvalitne spracovný podnikateľský zámer. 
Výberová komisia  odporučila ako budúceho nadobúdateľa zdravotníckeho  zariadenia Zubná poliklinika, ul. Rázusova, Michalovce spoločnosť STOM ROD s. r. o., Námestie osloboditeľov 25, Michalovce. 
Zdôvodnenie výberu  nadobúdateľa:
Vybratý nadobúdateľ - spoločnosť STOM ROD s. r. o., Námestie osloboditeľov 25, Michalovce splnila všetky podmienky výberového konania.  Podnikateľský zámer spoločnosti je spracovaný na dobrej úrovni a dáva predpoklad, že spoločnosť ako budúci nadobúdateľ „ZZ“ dokáže zabezpečiť zachovanie zdravotnej starostlivosti v privatizovanom zariadení, ako aj modernizáciu a zlepšenie prístrojového vybavenia a priestorov. Spoločnosť potvrdzuje, že zachová podmienky pre poskytovateľov zdravotnej starostlivosti, ktorí v súčasnosti vykonávajú licenčnú činnosť v Zubnej poliklinike, Rázusova ul., Michalovce. 

ZÁVER :
Ministerstvo pre správu a privatizáciu národného majetku Slovenskej republiky navrhuje vláde Slovenskej republiky vydať rozhodnutie o privatizácii  zdravotníckeho zariadenia Nemocnica s poliklinikou Štefana Kukuru Michalovce – časť Zubná poliklinika, Rázusova ul., Michalovce priamym predajom  spoločnosti STOM ROD s. r. o., Námestie osloboditeľov 25, Michalovce. 

P R Í L O H Y